**domes sēdes protokols Nr.6**

Lēmums Nr.337

Limbažos 2021. gada 23. septembrī

**102.§**

**Par Limbažu novada domes saskaņojumu Vidzemes lībiskās kultūrtelpas iekļaušanai Latvijas Nemateriālā kultūras mantojuma sarakstā**

Ziņo D. Straubergs

Vidzemes ziemeļrietumos, kā arī Rīgas jūras līča austrumu krastā, iedzīvotāji sadzīvē vēl arvien runā lībiskā dialekta izloksnēs. Pie mums dzīvo Vidzemes lībiešu dzimtu pēcnācēji. Lai turpmāk nodrošinātu Vidzemes lībiskā dialekta izlokšņu saglabāšanu un sekmīgi rūpētos par kultūrvēsturisko mantojumu, nepieciešama vienota lībiskā kultūrtelpa. Vidzemes lībiskās kultūrtelpas areāls mūsdienās – Limbažu novads, Siguldas novads (Lēdurga, Krimulda). Sadarbojoties šiem novadiem, esam sagatavojuši un iesnieguši pieteikumu Nacionālajam Nemateriālā kultūras mantojuma sarakstam - Vidzemes lībiskā kultūrtelpa.

Nemateriālais kultūras mantojums (NKM) ir kultūras piederības, identitātes un pašapziņas avots. Tas ietver sevī paražas, spēles un mutvārdu izpausmes formas, zināšanas un prasmes, kā arī ar tiem saistītus instrumentus, priekšmetus, artefaktus un kultūrtelpas, ko kopienas, grupas un dažos gadījumos – atsevišķi indivīdi –  atzīst par sava kultūras mantojuma daļu. Šo nemateriālo kultūras mantojumu, kas tiek nodots no paaudzes paaudzē, kopienas un grupas nemitīgi rada no jauna atkarībā no apkārtējās vides, mijiedarbībā ar dabu un savu vēsturi, un tas veido identitātes un pēctecības izjūtu, tādējādi veicinot cieņu pret kultūras daudzveidību un cilvēka radošo darbību. 2016. gada 1. decembrī Latvijā stājās spēkā [Nemateriālā kultūras mantojuma likums](https://likumi.lv/ta/id/285526-nemateriala-kulturas-mantojuma-likums). Kopš 2017. gada tiek veidots Latvijas Nemateriālā kultūras mantojuma saraksts.

Galvenie darbības virzieni un uzdevumi:

1. Valoda:

Saglabāt un popularizēt Vidzemes lībiskās izloksnes. Darbā iesaistās folkloras kopas, izglītības un kultūras iestādes, muzeji, novadpētnieki, NVO un TIC. Sadarbības veidošana ar Latvijas un Igaunijas zinātniekiem – valodniekiem, vēsturniekiem.

1. Kultūrvides saglabāšana un tūrisms:

Saglabāt somugru kultūras iezīmes Vidzemes lībiskajā kultūrtelpā. Darbā iesaistās tradicionālo amatu pratēji, TLMS, amatnieku pulciņi, studijas un darbnīcas, mājražotāji, uzņēmēji, mākslinieki, TIC un NVO, atsevišķi interesenti un folkloras kopas, izglītības un kultūras iestādes.

1. Kultūrainava:

Sekmēt tradicionālās lauku apbūves un kultūrainavas saglabāšanu. Piedalās TIC, arhitekti un ainavu arhitekti, pašvaldības, NVO un zemju īpašnieki.

Galvenās darbības formas: semināri, konferences, radošās darbnīcas, ekspedīcijas, lauku pētījumi, folkloras apguves dažādās formas (tajā skaitā – Vidzemes lībiskās izloksnes popularizēšana), ekskursijas, talkas, izstādes, svētku pasākumi, dažāda veida radošā darbība (literatūrā, mākslā, mūzikā u.c.), netradicionālā izglītība, bērnu un jauniešu tematiskas vasaras nometnes, tradicionālo amatu apguve, gadskārtu svētku norises, līdzdalība valsts mēroga kultūras pasākumos.

Darba grupas koordinators Laima Kļaviņa.

Limbažu novads: Līga Borozdina, Anita Emse, Inese Timermane, Laima Kļaviņa, Zenta Mennika, Rasma Noriņa, Liene Noriņa – Šeikina, NVO “Limbažu lauvas”.

Siguldas novads: Sarmīte Kauliņa – Lēdurgas dendroparka vadītāja, Ilze Kļaviņa – Lēdurgas Kultūras nama direktore, Līvija Gridjuško, NVO “Smailes” un NVO “Kultūra. Vide. Sabiedrība”.

Iepazinusies ar sagatavoto lēmuma projektu, **atklāti balsojot: PAR** – 14 deputāti (Edžus Arums, Jānis Bakmanis, Māris Beļaunieks, Andris Garklāvs, Lija Jokste, Aigars Legzdiņš, Dāvis Melnalksnis, Arvīds Ozols, Rūdolfs Pelēkais, Ziedonis Rubezis, Dagnis Straubergs, Regīna Tamane, Edmunds Zeidmanis, Didzis Zemmers), **PRET –** nav, **ATTURAS –** nav, Limbažu novada dome **NOLEMJ:**

1. Veicināt Vidzemes lībiskās kultūrtelpas attīstību un ilgtspēju.
2. Atbalstīt Vidzemes lībiskās kultūrtelpas iekļaušanu Latvijas Nemateriālā kultūras mantojuma sarakstā.

Sēdes vadītājs /paraksts/ D.Straubergs

Sēdes protokoliste /paraksts/ D.Tauriņa

**IZraksts PAREIZS**

Limbažu novada Centrālās administrācijas

Administratīvās nodaļas vadītāja A.Kamala

**ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**